Pit and the Pendulum - Roger Corman    Vähe uljuva püstuljeülikuga nurgik, mis uulirindel mainib püstjat sirukit. Niiviisi rikastas keelt oskussõnadega Joh. Aavik. Nimetatud lause pärineb muidugi Tartu juubeli puhuks üllitatud albumist, kus Aaviku toimetada oli paar peatükki - muidu ei oleks võimalik seletada seda keelelist ebaühtlus. Teine koht, kust kaasaegne inimene "aavikisme" enda tarbeks ammutada saab, on Edgar Allan Poe novellid, esialgselt paberkõites "Hirmu ja öuduse  juttude" sarjas ennevanasti ja viimati poolteist aastakümmet aastat tagasi ilusas seanahaimitatsioonist köites. Viimasele on lisatud ka hirmusõbra oskussõnastik, mille abil võib asjast huvitatu teada saada, mida kujutab endast nisvade list.    Aga tuleme nüüd õõvatekitavate lugerite juurest kaevu ja pendli manu ning vaatame, kuidas hinnatud vanaonu Vincent ekraanil toimetab. "Kaev ja pendel" oli (võimalik ka, et on tänini - pole ammu lugenud) üks mu lemmiklugusid ning seetõttu olin äärmiselt  elevil, kui õnnestus hankida järjekordne plaadike, kus korraga mõlemad - teiseks siis väärastunud maitsega filmisõbra ebajumal Price.